Ilustracije: NCVOO

IAKO će rezultati biti objavljeni tek 7. lipnja, danas su na stranicama Nacionalnog vijeća objavljeni zadaci iz matematike, na koje se žale maturanti.

"Od 11. mjeseca pohađala sam pripreme iz matematike za A razinu, no na kraju sam se ipak prebacila na B jer mi nije potrebna viša ni za jedan fakultet i sada mi je tako žao zbog toga. Riješila sam sve prijašnje mature i bilo mi je potrebno za njih cca. sat vremena, otišla sam na probnu maturu i u sat vremena riješila test za 86%. Bila sam uvjerena da ću dobro napisati i dobiti 5. No, kada sam došla na ispit i prelistala stranice izbezumila sam se. Sada mi koji smo se stvarno pripremali i učili ispaštamo i biti ćemo tu negdje sa onima koji ništa nisu radili. Ne bi mi bio problem i ne bih se uopće žalila da je netko nešto najavio, da je netko rekao nama maturantima da su odlučili otežati maturu, da je netko rekao da će biti drugačija nego prijašnjih godina, da bi se mogli pojaviti zadaci drugačijeg tipa i sl. No nitko nije ništa objavio niti najavio. Ne vidim baš smisao toga svega... Uopće nije pošteno to što ćemo mi ovogodišnji maturanti biti na istoj rang listi sa maturantima koji su pisali maturu prošle godine i to puno lakšu. Ne znam više što da kažem. Osim veliko HVALA našoj krasnoj državi koja mi je uništila nadu i mogućnost za moje daljnje školovanje. Što me sada strah izaći na sve ostale mature jer se bojim što bi me moglo dočekati u njima. I onda se svi čude zašto mladi odlaze iz Hrvatske, zašto nam je obrazovanje loše.... Meni tu uopće nema ništa čudnoga.", napisala nam je jedna čitateljica.

"Spustite nam kriterije da ne moramo na jesenski rok"

"Maturantica sam gimnazije i zajedno s brojnim maturantima koji su polagali nižu razinu matematike 26.05.2014. smatram da je ovo bila najteža od svih provedenih matura prijašnjih godina. U svakoj prijašnjoj maturi zadaci su sličnoga tipa, koji nam je svima, a pogotovo nama gimnazijalcima dobro poznat. Ove godine to nije bio slučaj, dočekali su nas zadaci koje prije nismo susretali, a bilo je i nekoliko dvosmislenih zadataka kojih na maturi koliko znamo ne smije biti. Bez obzira na višu razinu koja je ove godine koliko su se neki njezini polaznici izjasnili bila lagana, svaki gimnazijalac, a i učenik srednje strukovne mora moći riješiti nižu razinu. Isto tako vjerujem da nitko od nas nije na ispit došao bez prijašnjih priprema. Znam da vjerojatno nitko od vlasti neće reagirati na naša pisma i zahtjeve. Ako ništa drugo, bar nam spustite kriterije maksimalno da ne moramo na jesenski rok i da uspijemo ostvariti bar neki upis na fakultet.", poručuje druga.

"Što se očekuje od mene?"

"Jučer sam pristupila državnoj maturi iz matematike, naravno B razini, jer mi moje obrazovanje ne dopušta da pišem A razinu, budući da sam matematiku slušala samo 3. godine. Žalosno je da se matura radi po principu gimnazije i njihovih programa, ali što je sa strukovnim školama? Recimo, ja sam upravna škola, imam matematiku tri godine, ostalo mi je zatrpano pravom, i stručnim predmetima... I što se očekuje od mene?! Da znam riješiti sve zadatke ko' gimnazijalac i onaj koji je imao po 4-6 sata tjedno matematike? E to je sramota!!! Dobivši u ruke onaj katalog s pitanjima i gledajući ga, htjela sam odmah predati ispit i to prazan. Žalosno da jedna učenica koja je imala sve godine od osnovne do kraja srednje 5-icu iz matematike i sada ne zna riješiti zadatke. Ja znam koji je Vaš posao, a znam i koji je moj, ali molim Vas da usporedite pitanja iz prošle godine s našima! Ili ih jednostavno dajte ministru Jovanoviću da ih riješi. Žalosno je da o ovom testu ovisi cijela moja budućnost, ali i budućnost moje obitelji, budući da živim samo sa samohranom majkom, koja je teško bolesna... Pitam se, hoće li mi NCVVO pomoći oko režija, hrane i kupnje lijekova?!"

"Državna matura je prilagođena gimnazijalcima"

"Molimo vas da upoznate javnost sa problemom državne mature koja se provela iz predmeta matematika - želimo da se čuje naš glas pošto NCVVO uporno tvrdi kako ne vidi problem u današnjem testu. Za razliku od prošlogodišnjih ispita iz matematike, koji su rađeni, odnosno sastavljeni po istom principu, maturante je iznenadila promjena cjelokupnog testa, odnosno težina samoga testa. Kako je državna matura neosporivo prilagođena gimnazijalcima, ti isti su se žalili kako im je današnji ispit bio iznenađujuće težak. Molimo vas da putem medija utječete na one koji sudjeluju u provođenju promašenog projekta zvana Državna matura. Isto tako, mnogi srednjoškolci su se odlučili za društvene znanosti i fakultete sličnih sadržaja, što znači da im matematika nije prioritet. Zahvaljujući neugodnom iznenađenju mnogi bi se mogli naći na jesenskom roku, da bi možda (ako im to kvota bude dopustila) završili na toliko željenom fakultetu koji uopće nema predmet matematiku. Također, kako znamo da svaka priča ima više strana, sumnjamo na skrivene namjere onih koji su sudjelovali u sastavljanju ovog ispita i onih koji upravljaju ovim projektom. Navodno studenti predstavljaju velik financijski teret ovoj državi, pa se na ovaj način nastoji smanjiti broj studenata, jer očito one koji odabiru studije poput ekonomije, prava itd. smatraju viškom, jer od njih nema "kruha", pa eto zašto bi ih školovali. Zar vladajuća gospoda uporno ne ističe kako je ovo pravna država i kako svatko ima pravo izbora. Kome više mažu oči, tko je tu lud?"

Tekst se nastavlja ispod oglasa

Redakcija Indexa dobila je još mnogo mailova ogorčenih maturanata koji svi redom tvrde kako je ispit bio pretežak.

> Cijeli test možete downloadati ovdje

> Rezultate pogledajte ovdje

Donosimo vam dio zadataka iz B razine matematike: